19T L A Č O V Á S P R Á V A

**NICK CAVE & THE BAD SEEDS NA POHODE 2022**

**7. – 9. JÚL 2022 – LETISKO TRENČÍN**

*„Veľké mená na Pohode nezvykneme opakovať. Už počas koncertu na Pohode 2013 som vedel, že v prípade Nicka Cavea to neplatí. Taký výnimočný umelec, s takým výnimočným koncertom, volá po výnimočnom prístupe. Každý, kto tam bol, vie prečo – išlo jednoznačne o jeden z najsilnejších momentov v histórii Pohody. Som hrdý a šťastný, že si ho budeme môcť zopakovať,“* vraví o návrate Nicka Cavea & The Bad Seeds na letisko Trenčín v roku 2022 Michal Kaščák.

Je veľmi ťažké nájsť superlatívy, ktorými by sa dali opísať koncerty Nicka Cavea & The Bad Seeds. Ako totiž uvádza aj The Telegraph v titulku päťhviezdičkovej recenzie z jesene 2017: *„Ich koncert je mimoriadnou odpoveďou na nepredstaviteľné“*. Nick Cave nahral s The Bad Seeds 17 štúdiových albumov. Medzi nimi legendárne ***The Good Son***, ***Murder Ballads***, ***The Boatman's Call*** či ***Push the Sky Away***, s ktorým sa predstavil aj na Pohode 2013. No najsilnejšie chvíle jeho autorskej kariéry prišli najmä v posledných rokoch. Natočil mimoriadne osobné filmy ako ***20,000 Days on Earth*** či ***One More Time with Feeling***, ktorý zachytáva produkciu a uvedenie albumu ***Skeleton Tree*** s osobnou spoveďou Nicka Cavea po strate syna. Album sa stal najvyššie hodnotenou nahrávkou v priemere recenzií na Metacritic za rok 2016. Suverénnou jednotkou roka sa stal podľa hudobných kritikov aj posledný album Bad Seeds ***Ghosteen*** a v takto nastavenej kvalitatívnej trajektórii pokračuje Cave aj na najnovšom projekte s Warrenom Ellisom s názvom ***Carnage***. Ešte lepší, než v štúdiu, sú ale na pódiu – Zaklínači Nick Cave & The Bad Seeds to prídu budúce leto po štyroch rokoch opäť ukázať návštevníkom európskych festivalov.

V kontraste k vyššie uvedeným chválospevom treba poznamenať, že jeden z najoceňovanejších ľudí vo svete hudby, nie je poháňaný skvelými recenziami či oceneniami. Po nominácii na MTW Awards za skladbu „Where The Wild Roses Grow“ napríklad v liste organizátorom slušne poďakoval, no vzápätí požiadal, aby bola jeho nominácia stiahnutá so slovami: *„Moja múza ku mne prichádza s darom piesne a na oplátku sa k nej chovám s rešpektom, aký si myslím, že si zaslúži – v tomto prípade to znamená nepodrobiť ju ponižovaniu porovnávaním a súťaživosťou. Moja múza nie je kôň a ja nie som na konských dostihoch."* Umenie je preňho formou terapie, čo potvrdzuje piesňami, knihami, filmami či na svojom blogu **Red Hand Files**, kde odpovedá aj na mimoriadne osobné otázky fanúšikov a ktorý The Guardian označil za *„úkryt pred online búrkou bez svárov a konšpirácií.*“

Ďalší z účinkujúcich Pohody 2013 Flea ho označil za najlepšieho textára všetkých čias. Keď sme pri „naj“, tak podľa Juraja Kušnierika je tiež autorom najsilnejšieho love songu všetkých čias – *„*Into My Arms*“*. Mnohí návštevníci Pohody 2013 aj na príklade tohto hitu videli, v čom je Caveova sila. Nie len v podmanivých veršoch a melódiách, ale aj v nadaní všetko dokonale načasovať a naservírovať. Už krátko po najintímnejšej skladbe stál na ramenách uhranutých ľudí a spolu s kapelou hypnotizoval dav spôsobom, o ktorom denník SME v tom čase napísal: *„Po tom, čo predviedol s kapelou The Bad Seeds, treba s pojmom charizma narábať oveľa opatrnejšie.“* V podobnom zmysle sa o jeho londýnskom koncerte na jeseň 2017 vyjadril The Independent: *„V jednej chvíli intenzívne až hromové, a vzápätí nežné a katarzné. Skrátka majstrovské.“* Cave dokáže čiastočne preniesť energiu z live koncertu dokonca aj cez slúchadlá či obrazovky dôkazom čoho je aj fantastický záznam z koncertu ***Distant Sky: Live in Copenhagen.*** Dá sa ním naladiť, no nie nahradiť to, čo ponúkli a opäť ponúknu Nick Cave & The Bad Seeds návštevníkom festivalu Pohoda.

**VIDEÁ:**

* **Into My Arms** [**https://youtu.be/LnHoqHscTKE**](https://youtu.be/LnHoqHscTKE)
* **Push the Sky Away" | Live at Sydney Opera House** [**https://youtu.be/TJZDyIz-0lk**](https://youtu.be/TJZDyIz-0lk)
* **Babe, I'm On Fire** [**https://youtu.be/LsBJ62jSCl0**](https://youtu.be/LsBJ62jSCl0)
* **The Ship Song** [**https://youtu.be/T0spQCw35D4**](https://youtu.be/T0spQCw35D4)
* **Jubilee Street – Live in Copenhagen** [**https://youtu.be/kf\_zVzvYWuw**](https://youtu.be/kf_zVzvYWuw)
* **Waiting For You** [**https://youtu.be/e0vQTzYe9Lk**](https://youtu.be/e0vQTzYe9Lk)
* **Higgs Boson Blues** [**https://youtu.be/1GWsdqCYvgw**](https://youtu.be/1GWsdqCYvgw)
* **The Weeping Song** [**https://youtu.be/TqhOVY58zIo**](https://youtu.be/TqhOVY58zIo)
* **Henry Lee ft. P.J Harvey** [**https://youtu.be/QzmMB8dTwGs**](https://youtu.be/QzmMB8dTwGs)
* **Red Right Hand** [**https://youtu.be/kUlgN\_\_Jrxk**](https://youtu.be/kUlgN__Jrxk)
* **Stagger Lee – Live in Copenhagen** [**https://youtu.be/Kxsy6cYtWIo**](https://youtu.be/Kxsy6cYtWIo)
* **Nick Cave ft. Kylie Minogue – Where The Wild Roses Grow** [**https://youtu.be/lDpnjE1LUvE**](https://youtu.be/lDpnjE1LUvE)

**Lístky na Pohodu 2022 v predaji na** [**www.pohodafestival.sk/sk/shop**](http://www.pohodafestival.sk/sk/shop)**.**